Hans Fredrik Dahl

Hans Fredrik Dahl (født 1939) er en norsk pressemann, historiker og professor emeritus ved Universitetet i Oslo. Dahl har kombinert et virke som journalist og faghistoriker og har tidligere vært kulturredaktør i Dagbladet.85 års omtale i Aftenposten 16. okt. 2024 Som historiker har han forsket på mediehistorie, ideologiene i det 20. århundre og annen verdenskrig. Han mottok Fritt Ords honnør både i 2000 og i 2019, og ble innvalgt i Det Norske Videnskaps-Akademi i 2007.

 Bakgrunn 
Dahl er dattersønn av professor Francis Harbitz, og vokste opp i en velstående borgerlig familie. På slutten av 1950-årene ble han aktiv på venstresiden i studentpolitikken og var formann i Det Norske Studentersamfund i 1963. Han var gift med kvinnerettspionéeren Tove Stang Dahl (1938-1993) og fetter av Francis Sejersted (1936-2015). I 1960-årene hørte han til den indre kjernen i Pax forlag og var redaktør for tidsskriftet Kontrast 1965–1969 og medredaktør i PaxLeksikon 1977–1980 (sammen med bl.a. Rune Slagstad og Jon Elster).

 Mediehistoriker og kulturredaktør 
Etter å ha avsluttet studiene i moderne historie ved Universitetet i Oslo i 1969 arbeidet Hans Fredrik Dahl med mediehistorie som NRK-stipendiat og tok doktorgraden (dr.philos.) i 1976 med en avhandling av kringkastingens historie i Norge. I 1978 ble han kulturredaktør i Dagbladet. I 1982 utga han Den norske nasjonalsosialismen sammen med Guri Hjeltnes og Bernt Hagtvet. Dahl sluttet som kulturredaktør i Dagbladet i 1985 for å gå tilbake til faghistorisk arbeid på fulltid og forskning på Vidkun Quislings liv, noe som resulterte i en omfattende Quisling-biografi (1991–1992). 

 Medieprofessor 
Dahl ble professor II i medievitenskap ved Universitetet i Oslo i 1988 og professor i full stilling i 1991, til han gikk av med pensjon i 2009. Han har bl.a. ledet forskningsprosjektet Å overkomme fortiden: Rettsoppgjøret etter 1945.Institutt for medier og kommunikasjon: Å overkomme fortiden: Rettsoppgjøret etter 1945  Dahl har også vært spaltist i Dagbladet etter at han sluttet i avisen og har vært styremedlem i Dagbladet siden 1996. Dahl var professor II ved Senter for medieøkonomi ved Handelshøyskolen BI 2001–2003.

Han var medredaktør for Det moderne Norge (1982–1984) og Norsk krigsleksikon (1995), og bidragsyter til Norsk idéhistorie, der han skrev bind fem, De store ideologienes tid 1914–1955 (2001). Han har publisert en rekke verk og artikler om norsk og generell krigshistorie og ideologiene i det 20. århundre, og har fokusert på analyser av nazismens ideologi og har hatt en kritisk holdning til den dominerende fortolkning av den annen verdenskrig i Norge. Som faghistoriker har han plassert rettsoppgjøret etter andre verdenskrigs i en idéhistorisk kontekst, med spesiell vekt på dødsstraffen.Ivo de Figueiredo: Kampen om nasjonen Hans Fredrik Dahl har også deltatt aktivt i den offentlige debatt innen dette området.

 Striden om David Irving 
Dahl fikk motbør da han i 1997 ga en positiv vurdering av den britiske historikeren David Irvings verk som kildemateriale,apollon.uio.no: Historikerstrid i Norge  Dahl sa at han så på David Irving som «den fremste kildekritiker innen nazismens historie i dag». Senere reduserte han dette til «én av de fremste», etter å ha fått kritikk (Jfr f.eks. Dag og Tid nr. 16, 17. april 1997) og Odd-Bjørn Fure kritiserte Dahl i pamfletten Kampen mot glemselen.

En rettssak i 2000 viste imidlertid at Irvings historieforskning ikke holdt mål. «Retten fant at han var en historieforfalsker, drevet av en skjult agenda for å oppreise Hitler og bortforklare nazismens jødeforfølgelse. Dommen virket momentant ødeleggende for Irvings renommé som forfatter», skrev Dahl selv om dommen.Lars Henie Barstad: Provoserende professor - intervju i Universitas 3. okt. 2001, oppdatert 2. sept. 2017

Da rettens ekspertvitne, den britiske historikeren Richard J. Evans, utga hovedinnholdet av sin  partsrapport som bok, beklaget Dahl sin tidligere støtte til Irving. 

«Jeg tok feil. Evans-boka leverer en så ødeleggende kritikk av Irvings faglige status, selve hans håndverk som historiker, at jeg bare må legge meg flat», skrev han.

 «En svært viktig forfatter» 
Ifølge Trond Berg Eriksen er Hans Fredrik Dahl «en svært viktig forfatter [som] har åpnet et diskusjonsrom om den andre verdenskrigen som har gjort det mulig å snakke nyansert og historisk om krigen uten å måtte forfalle til 17. mai-retorikk».– Pinleg korstog mot Dahl – Klassekampen Dahl fikk Fritt Ords honnør for andre gang i 2019. I juryens begrunnelse het det at «Hans Fredrik Dah har ofte vært kontroversiell og har provosert med sine nye perspektiver blant annet på okkupasjonstid og krigshistorie. Han har stått i mange offentlige stormer, men har også vist evne og vilje til å endre mening og beklage. Som akademiker er han uvanlig bredt orientert, og i tillegg til krigs- og okkupasjonshistorie og nyere norsk historie er han en av de fremste bidragsyterne til forskningen på norsk presse- og mediehistorie.»Pressemannen og historikeren Hans Fredrik Dahl får Fritt Ords Honnør

Hans Fredrik Dahl har hatt eierinteresser i Pax forlag og Dagbladet. I 2001 kjøpte Dahl 40 % av aksjene i Historisk Forlag av Stiftelsen Norsk Okkupasjonshistorie.http://www.journalisten.no/node/1007

 Fra marxist til kulturradikaler til katolikk 
Som ung definerte Dahl seg som marxist og ble senere en toneangivende kulturradikaler, som var kritisk til religion.Kalt til ydmykhet. Vårt LandUrokkelig ateist Etter en kritisk sykdom i 2006 bestemte Dahl seg for å bli katolikk. Han har utgitt en bok om sin bror, Jacob Dahl, som i 1955 konverterte til katolisismen. To år senere sluttet broren seg til karteuserordenen, en av verdens strengeste klosterordener, og han levde under munkenavnet Dom Filip i klostre i Frankrike og USA i henhold til ordenens bud om livslang, selvpålagt taushet, inntil han døde i 2018.En uvanlig norsk katolikk

Dahl ble innvalgt i Det Norske Videnskaps-Akademi i klassen for historie i 2007.Medlemmer, Det Norske Videnskaps-Akademi I anledning Dahls 70-årsdag i 2009 utkom festskriftet Det elegante uromoment; Hans Fredrik Dahl og offentligheten, redigert av Bernt Hagtvet, Guri Hjeltnes og Henrik G. Bastiansen.

 Bibliografi 
Hans Fredrik Dahl har en stor produksjon, som blant annet omfatter 24 bøker om moderne europeisk og skandinavisk historie, og om massemedie- og kulturhistorie. Listen under er ikke komplett.

 Karteuseren: tekster fra min bror Dom Filip (2019) St. Olav forlag redaktør
 Krigen som aldri tar slutt. En historie - mange fortellinger (2017) Aschehoug
 Quislings nettverk (2015) Aschehoug 2015 ISBN 9788203295492
 Fra Pax til paven : minner om meninger Aschehoug 2012 ISBN 9788203293474
 Norsk presses historie: 1660–2010, 4 b. (2010) hovedredaktør
 Kalt til stillhet: min bror Dom Filip (2005) sammen med Jacob Dahl
 Mediehistorie: historisk metode i mediefaget (2004)
 Quisling: en norsk tragedie (2004) – forkortet og revidert utgave av tidligere Quisling-biografier
 Et rettferdig oppgjør?: rettsoppgjøret i Norge etter 1945 (2004) redaktør sammen med Øystein Sørensen
 Spillet om TV2: da Norge fikk kommersielt fjernsyn (2003) sammen med Rolf Høyer
 De store Ideologienes Tid (2001)
 Hvor fritt et land?: sensur og meningstvang i Norge i det 20. århundre (2000) sammen med Henrik G. Bastiansen
 Sensur og selvsensur i nordisk presse (1999) redaktør
 NRKs historie. Bd. 2: dette er London: NRK i krig 1940–1945 (1999)
 NRKs historie. Bd. 1: Hallo, hallo: kringkastingen i Norge 1920–1940 (1999) redaktør
 Mediene og det moderne (Mediesamfunnet) (1995)
 Quisling – En fører for fall (1992)
 Quisling – En fører blir til (1991)
 Den norske nasjonalsosialismen: Nasjonal samling 1933–1945 i tekst og bilder (1982), sammen med Guri Hjeltnes og Bernt Hagtvet
 Norge under Olav V (1982)
 «Dette er London»: NRK i krig 1940–1945 (1978)
 Hallo--hallo!: Kringkastingen i Norge, 1920–1940 (1975)
 Krigen i Norge (1974)
 Norge mellom krigene: det norske samfunn i krise og konflikt 1918-1940 (1973)

I NRK-programmet Faktasjekken ble Quisling: en norsk tragedie av medlemmer i Norsk faglitterær forfatter- og oversetterforening kåret til den fjerde beste norske bok i biografisjangeren utgitt etter 1945.bok365.no Bratteli til topps 04.07.2017

Utmerkelser
Fritt Ords honnør, 2000
Medlem av Det Norske Videnskaps-Akademi, 2007
Sverre Steen-prisen, 2007
Fritt Ords honnør, 2019
Ridder av 1. klasse av St. Olavs Orden, 2025

 Referanser 

 Litteratur 
 Bernt Hagtvet, Guri Hjeltnes og Henrik G. Bastiansen (red.): Det elegante uromoment; Hans Fredrik Dahl og offentligheten, festskrift til 70-årsdagen, Pax, 2009

 Eksterne lenker 
 Hans Fredrik Dahl - Store norske leksikon 
 Hans Fredrik Dahl - Norsk biografisk leksikon


 Kjetil A. Jakobsen Født til å ytre seg. Forfatteren og redaktøren Hans Fredrik Dahl Minibiografi i Prosa 04|10

Kategori:Professorer ved Universitetet i Oslo
Kategori:Norske historikere
Kategori:Norske krigshistorikere
Kategori:Norske biografer
Kategori:Norske sakprosaforfattere
Kategori:Medlemmer av Det Norske Videnskaps-Akademi
Kategori:Formenn av Det Norske Studentersamfund
Kategori:Personer fra Oslo
Kategori:Alumni fra Ullern videregående skole
Kategori:Riddere av 1. klasse av St. Olavs Orden